પોતાના જીવનની વાતો કરતાં વિમળાબહેન ભૂતકાળની યાદોમાં સરી પડે છે અને કહે છે, ‘૧૮ વર્ષે મારાં લગ્ન ઈશ્વરલાલ મહેતા સાથે થયાં. તેઓ સરકારી ખેતીવાડી વિકાસ ખાતામાં અધિકારી હતા એટલે અમારી બદલી થતી રહેતી. ખૂબ જ પ્રેમાળ પતિ સાથે હું લગ્નજીવન માણી શકી. અમારું સાસરાનું કુટુંબ પણ ખૂબ જ સારું. બધા ખૂબ સંપ અને પ્રેમથી રહે. મારા પતિની સર્વિસમાં બદલી થતી જ રહે એટલે અમે તો મોટે ભાગે બહારગામ રહેતાં. ઠાકોરજીના આર્શીવાદથી જીવન સરળતાથી વહેતું જ ગયું છે.’